Diari Oficial de la Generalitat Valenciana


Sumari del DOGV 6112, del 29-09-2009 (2009/10429)

RESOLUCIÓ de 21 de setembre de 2009, de la Conselleria d'Agricultura, Pesca i Alimentació, per la qual es convoca els municipis i les entitats locals menors de la Comunitat Valenciana perquè formulen la seua sol·licitud d'ajuda, en relació amb les obres de condicionament de camins rurals, per a l'exercici de 2009.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6112

Data del DOGV
:   29-09-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/10611


Data del document
:   21-09-2009

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * suport econòmic
    * via rural
    * ajuda pública

RESOLUCIÓ de 21 de setembre de 2009, de la Conselleria d'Agricultura, Pesca i Alimentació, per la qual es convoca els municipis i les entitats locals menors de la Comunitat Valenciana perquè formulen la seua sol·licitud d'ajuda, en relació amb les obres de condicionament de camins rurals, per a l'exercici de 2009. [2009/10717]  
La Resolució de 27 de maig de 2009, d'esta Conselleria, disposava la tramitació de les sol·licituds de subvenció per a les obres de condicionament de camins rurals, proposades per municipis i entitats locals menors de la Comunitat Valenciana, a l'empara de la Resolució de 28 de novembre de 2008, de convocatòria de les esmentades ajudes, per a l'exercici de 2009.  
Després de la publicació de l'anterior resolució, a través del Pla Especial d'Impuls als Sectors Productius s'ha habilitat un crèdit addicional d'1.800.000 €, en la línia T0170, del programa 531,10, «Obres i servicis d'infraestructura agrària en municipis», dels pressupostos de la Generalitat.  
En conseqüència, per a complir els objectius planejats, es procedent efectuar una nova convocatòria de les ajudes regulades per l'Orde de 17 de novembre de 2008, de la Conselleria d'Agricultura, Pesca i Alimentació, en què es reconsideren els expedients d'ajudes denegades en la convocatòria anterior per falta de crèdit, prèvia reiteració de la sol·licitud pels interessats i s'admetrà nova sol·licitud d'aquells ajuntaments que no hagen sigut beneficiaris de les subvencions en els exercicis 2008 i 2009.  
En virtut d'això, i fent ús de les facultats que tinc atribuïdes, resolc:  
Apartat primer  
Es convoca els municipis i les entitats locals menors de la Comunitat Valenciana perquè sol·liciten les ajudes regulades en l'Orde de 17 de novembre de 2008, d'esta Conselleria, publicada en el Diari Oficial de la Comunitat Valenciana, número 5902, de 27 de novembre de 2008.  
Els municipis i entitats locals menors que hagen presentat la sol·licitud a l'empara de la Resolució de convocatòria de 28 de novembre de 2008, i que no hagen sigut seleccionades per falta de crèdit, poden participar en esta nova convocatòria només reiterant l'esmentada sol·licitud, per això serà vàlida, amb caràcter general, la documentació aportada anteriorment.  
Apartat segon  
Les subvencions es concedixen a càrrec dels crèdits del programa 531,10, capítol 7, línia T0170, «Obres i servicis d'infraestructura agrària en municipis»  
L'import global màxim de les subvencions que ací es convoquen queda fixat en 1.800.000 €. imputable, íntegrament, a l'exercici de 2009.  
Apartat tercer  
La subvenció té la finalitat de millorar les infraestructures viàries, de titularitat municipal, de la Comunitat Valenciana, alhora que es promouen pràctiques de cultiu o explotació en comú.  
Són obres subvencionables totes aquelles que signifiquen una millora permanent de la superestructura dels camins rurals, bé amb ferms asfàltics, formigó o material granular.  
Apartat quart  
Els ajuntaments i les entitats locals menors poden presentar una única sol·licitud de subvenció per a les obres. Juntament amb la sol·licitud s'han d'emplenar els documents que en esta es demanen i que es detallen en l'annex III de l'Orde de 17 de novembre de 2008, excepte en els casos indicats en l'apartat primer.  
L'esmentada sol·licitud s'ha de presentar en les direccions territorials de la Conselleria d'Agricultura, Pesca i Alimentació, sense perjuí d'allò que es disposa en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Apartat quint  
La concessió de subvencions s'efectuarà en règim de concurrència competitiva, la consellera d'Agricultura, Pesca i Alimentació és l'òrgan competent per a la resolució, a proposta de la Direcció General de Producció Agrària.  
Apartat sext  
El termini de presentació de sol·licituds és de deu dies, comptats des de l'endemà de publicació d'esta resolució.  
Apartat sèptim  
Les ajudes que s'aproven a l'empara d'esta convocatòria tindran caràcter anual, per això, les obres de camins hauran de ser executades amb anterioritat al 31 d'octubre de 2009, excepte modificació posterior del termini de presentació de certificats, aprovada mitjançant una resolució d'esta Conselleria.  
Apartat octau  
El valor del coeficient d'actualització de preus, al qual es fa referència en el punt 3 de l'apartat sext de les bases reguladores, queda establit en 1,0353 per als projectes que es presenten en 2009.  
Contra este acte administratiu es pot interposar, en el termini d'un mes des de la seua publicació, recurs de reposició davant de la consellera d'Agricultura, Pesca i Alimentació, o bé directament, en el termini de dos mesos, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana.  
València, 21 de setembre de 2009.- La consellera d'Agricultura, Pesca i Alimentació: Maritina Hernández Miñana.